**Hum**

Qu'estè lèd, ua hemna dont fuma. Mès la nòra deus Marsans, la'n podèn pas tirar.

« Sèi çò que sèi... » Pretendè qu'avè rasons de las màgers. Que damorèva adara, soleta, au quartièr de las Bluhas, lunh.

Qu'avè mudat, tanlèu vedoa.

— Prauba de vos, atz donc atau pena?

— Sèi çò que sèi.

Li avèn bèth díder qu'aquò balha set, de fumar, e que vineré ivronha, a la longa.

— Sèi çò que sèi.

Lo bèu-pair la polhèva :

— Tostemps pipar ! E tostemps pipar !

— Jo que sèi çò que sèi.

Lo vesin de davant, l'amic deu son òmi, dont passèva tot desser trincar dab eth, e que li avè adara pietat, li voló un jorn, a la pòsta, har la leçon :

— Escota, se lo ton òmi èra enqüèra viu, que’s chagrinaré de’t véder atau, a tossir e halar. Diurés fumar mendràs, se tant n'as dau.

— Tu, lo permèr...

— Mès jo fumi pas.

— Que sèi auta causa.

Li bohè lo hum en plenha cara, e eth se devó escapar. « As vist ? » çò, li hadó en bèth se n'arríder com ua pèga e hòla.

De hiu en agulha, comprenón que la miserabla l'acusèva d'aver hèit perir lo son òmi. Lo qui n'a pas un bon vesin, n'a pas un bon matin. Aqueth aquí qu'avè lo maishant uelh. Que l'avè susprés un jorn dab ua nina qui virèva, qui, meilèu, sautèva. E lo son òmi que cadó malaut.

Era, alavetz, descóser la cochina e lo capcèr. E çò qu'avè trobat, Jèsus mon Diu! Harda vinuda de vè't saber ond. E com ua marmaucha hèita de plumas. E com un bonet bastit a miejas. Ic hadó, mès qu'èra tròp tard, tot cramar, quan s'avisè lo hum avè hèit húger lo vesin.

Adara que la planhèn. Mès digun gausèva pas l'anar véder, e pudiva tant au tabac que tots s'escartèvan. Los còishes que li avèn paur. « E vedetz, tots, son tots ensorcierits ! »

S'arrecunhè a l'ostau. Hadè huec neit e jorn. Que metè sofre suus carbons. « Qu'èi un nid de hossats dens la chaminèia. » E fumar, e pipar, e tossir, e escupir. Mès lo maishant sòrt que l'acorsèva. Tot li anó a trabucs. Los pijons li crebèn adarron. Lo can, un jorn, tornè pas. Quan un dissabte voló vuitar ua gana, li explosè en aiga.

Calè ua fin a tot aqueth diablèir. S'embarrè ua neit a la solharda. Qu'aubrí lo butane. S'asseitè plan sus ua cadeira, e se dishè anar.

Mès, tot d'un còp, s'arrequilhè. « Sui tròp febla. » Anèva los ic har véder, a tots taut com èran. Anèva téner cap. Que seré mèi gualharda que lo hat. Mèi poderosa que lo vesin. E per començar, tè, que s'aluquè ua cigarreta.

E pom !